Bratislava 12. decembra (TASR) – O slovenský pas prišlo pre zákon o štátnom občianstve doteraz približne 670 slovenských občanov, ktorí prijali občianstvo iného štátu. Ústavný súd (ÚS) SR napriek tomu naďalej mlčí. Most-Híd sa pýta, dokedy ešte Ústavný súd dovolí, aby zákon o občianstve pripravoval ľudí o slovenský pas. Na dnešnom brífingu v parlamente to povedal poslanec Mosta-Híd Gábor Gál, ktorému sa konanie súdu nepozdáva.
"Kým Ústavný súd mlčí, ľudia stále prichádzajú o svoje slovenské pasy. Neviem, dokedy chce Ústavný súd ešte dovoliť, aby slovenskí občania prichádzali o slovenský pas," vyhlásil. Pripomenul, že zákon o štátnom občianstve je na Ústavnom súde dva roky, za dvojaké občianstvo ľudia demonštrovali a súd napriek tomu doteraz nebol schopný rozhodnúť. Podľa Mosta-Híd je protiústavné, ak občania SR prichádzajú o slovenský pas prijatím cudzieho. Verdikt však musí vyniesť ÚS.
Gál poukázal na vyjadrenie predsedníčky Ústavného súdu SR Ivetty Macejkovej zo septembra tohto roku. "Vo vyhlásení povedala, že verdikt v tejto veci padne na jeseň. Dnes zostáva niekoľko dní do Vianoc. Stále nie je vytýčené ani pojednávanie, tobôž nie rozhodnutie. Je zarážajúce, že ÚS v takejto dôležitej veci stále nerozhodol," uzavrel.
Hovorkyňa Ústavného súdu Anna Pančurová informovala, že verejné pojednávanie, na ktorom má súd rozhodovať o súlade zákona o občianstve s Ústavou SR, je naplánované na 22. januára 2014. Ústavný súd by mal vtedy rozhodnúť aj o návrhu na pozastavenie účinnosti zákona. "V týchto dňoch by mali účastníci konania dostať pozvánky na verejné pojednávanie," uviedla Pančurová.
Slovenský pas strácajú ľudia na základe zákona o štátnom občianstve, ktorý prijala prvá vláda Roberta Fica (Smer-SD). Niekdajší kabinet reagoval právnou normou v roku 2010 na maďarský zákon, ktorý od roku 2011 zjednodušuje udeľovanie dvojakého občianstva zahraničným Maďarom. Na základe súčasného zákona prichádzajú o slovenský pas tí, ktorí prijali občianstvo iného štátu. Od 17. júla 2010 do 15. novembra pripravil tento zákon o slovenské občianstvo 668 ľudí.
Problém so zákonom by mala vyriešiť jeho novela, ktorú má pripravenú minister vnútra Robert Kaliňák (Smer-SD). Avizoval, že ľudia, ktorí stratili slovenské občianstvo prijatím občianstva iného štátu, by mohli slovenský pas získať späť na budúci rok. "Verím, že v priebehu budúceho roku to už bude všetko tak, ako má byť, aj s tým, aby všetci tí, ktorí o občianstvo prišli, podľa pravidiel nového zákona ho mohli spätne nadobudnúť," povedal koncom novembra pre TASR Kaliňák.
UPOZORNENIE: Správa bola rozšírená o reakciu Ústavného súdu SR vo 4. odseku.
vik ws ed